וכשאתם מעלים את הרעיון לטוס לסקי -ישר כל הקטנים של הבית צועקים - גם אני רוצה… מה עושים?
פשוט מאוד. נכון שבעבר חופשת החורף שלכם היתה פסק זמן של רגיעה וניתוק מהשגרה, אבל אתם תגלו שאם תבנו לכם חופשת סקי בצורה חכמה, לא רק שחופשה עם כל המשפחה לא תהיה נוראה כל כך אלא היא תהפוך לאירוע מהנה ביותר שבונה ומחזק את היחסים של כולכם ומספק שלל חוויות שלא תקבלו בשום מקום אחר.
ספרו להם מראש סיפורים על החוויות שלכם (השמיטו כמובן את המפולת שראיתם ואת יוהאן השיכור מהבר על המסלול).
הכינו את הילדים מראש לאספקט הספורטיבי - הם צריכים לדעת שסקי היא פעולה ספורטיבית מאומצת ומתמשכת, לא מדובר על רבע שעה של להחליק על הישבן אלא על יום שלם פחות או יותר.
דאגו להדרכה איכותית ממדריך סובלני ומנוסה - עדיף כמובן בעברית. אל תחשבו אפילו על ללמד אותם בעצמכם.
עדיף שהילדים ילמדו בקבוצה, שיעור פרטי הוא פתח להתפנקויות. הטוב ביותר הוא שיכירו את הילדים שאיתם בקבוצה מבעוד מועד.
נסו לכוון את החופשה למועד בו מזג האוויר נעים יחסית - מזג אוויר חורפי קר וסוער יקשה מאוד על הלימוד ויכול להרוס את החוויה.
סקי כמו שאתם יודעים הוא ספורט מאוד מרגש וחוויה אדירה, אך אל תשכחו שגלישה במדרון ללא יכולת לעצור היא חוויה מפחידה - קודם כל ולפני הכל דאגו לבנות את הביטחון העצמי של ילדכם בהדרגתיות ועם המון חיזוקים חיוביים. דאגו להביא מהארץ פרסים ומדליות שאותם תתנו להם בסוף היום - הם יהיו מאוד גאים וגם אתם.
לילדים יהיה קשה מאוד לסחוב את הציוד שלהם בעצמם ולכן אתם אלו שתסחבו את הציוד ולפעמים גם אותם. תעשו לעצמכם טובה ותדאגו למלון כמה שיותר קרוב למעליות ואם זה סקי אין סקי אאוט - הרווחתם.
חברה - דאגו שלילדים יהיה מעניין גם לאחר שעות הסקי, אם יש איתם חברים או אחים ואחיות שאיתם הם יכולים להשתולל אחרי הגלישה ולשחק קצת בשלג - אתם תקנו לעצמכם כמה שעות שקט ולקטנים כיף גדול.
לראות את הקטנים שלכם טסים במורד בביטחון ועם חיוך זו חוויה בפני עצמה, ואין כמו יום סקי שנגמר ברייס משפחתי ואימוני קפיצות ביחד. אתם תגלו שנכון שאתם כבר לא הגולשים הקשוחים והמסורים לגלישה שהייתם פעם, אבל שחוויה משותפת לפעמים עולה בעוצמתה גם על מדרון הפאודר הטרי ביותר.